text: Skøjtelinje udvides efter succes
  10 marts 2016 kl. 11.14
  Efter to år med fremgang og ventelister udvider Vojens Gymnastik- og Idrætsefterskole nu deres skøjtelinje.
  Det kan være svært at holde på unge sportstalenter når andre interesser begynder at lokke. Derfor startede Vojens Skøjteklub og Vojens Gymnastik- og Idrætsefterskole for halvandet år siden en skøjtelinje, så unge skøjtere kunne komme på efterskole uden at lægge skøjterne på hylden.
  Formanden for Vojens Skøjteklub, Malene Iskov, fortæller til TV SYD at samarbejdet er en succes, og at elever fra hele landet søger til Vojens, for at komme på skøjtelinjen.
  Den store interesse betyder, at linjen nu igen bliver udvidet fra at have været på seks elever i skolerået 14/15 til at komme op på ti elever til sommer.
  Naboer sender i dag fra netop skøjtehallerne i Vojens, hvor det blandt andet skal handle om samarbejdet mellem skøjeklubben og efterskolen. Se med, og hør hvordan man bliver en god skøjteløber, på TV SYD+ klokken 15:00, 19:55 og 22:40.
  